Il-Kelliema għall-Affarijiet Ewropej tal-Partit Nazzjonalista, Marthese Portelli, esprimiet tħassib li minkejja li diġa għaddew 11 il-xahar mill-perjodu 2014 – 2020 ta’ fondi Ewropej, il-gvern għadu ma kkonkludiex il-programmi operattivi u għalhekk għadu ma ppreżentax lill-Unjoni Ewropea l-proġetti li beħsiebu jwettaq biex jonfoq il-wieħed punt wieħed biljun Ewro li gvern immexxi mill-Partit Nazzjonalista kiseb għal Malta. Dr Portelli qalet li 24 mit-28 stat membru ppreżentaw il-pjani tagħhom u Malta hija fost l-erbgħa pajjiżi minn tal-aħħar li għad trid taħgmel dan. Hi appellat biex il-gvern jieħu bis-serjeta’ l-użu tal-fondi Ewropej għax kif jafu l-Maltin mill-esperjenza ta’ għaxar snin membru fl-Unjoni Ewropea huma mezz biex itejjbu l-kwalita’ tal-ħajja tal-poplu. Il-Kelliem għall-Presidenza tal-Unjoni Ewropea 2017, Antoine Borg, saħaq li l-gvern għandu jfittex jagħlaq il-programmi operattivi biex il-fondi jibdew jintużaw malajr kemm jista’ jkun. Qal li l-poplu diġa għandu esperjenza pożittiv tal-fondi tal-Unjoni Ewropej bi proġetti bħall-bini ta’ toroq ġodda, il-binja ġdida għall-fakulta’ tat-teknoloġija fl-università, il-proġett għall-kontroll tal-għargħar, l-isptar il-ġdid tal-onkoloġija, iokl-kampus il-ġdid tal-MCAST u r-restawr li għaddej fuq il-Forti Sant’Anġlu u l-Forti Sant’Iermu. Qal li l-Partit Nazzjonalista ressaq 70 proposta lill-gvern dwar kif jistgħu jintużaw il-fondi għall-perjodu 2014-2020 fosthom f’taħriġ, investiment f’riċerka u żvilupp u investiment fl-infrastruttura. Marthese Portelli esprimiet tħassib li esponenti tal-gvern m’ghumiex jaqblu bejniethom dwar il-fondi Ewropej. Qalet li din il-ġimgħa, fil-Parlament il-Prim Ministru qal li ebda pajjiż għadu ma ssottometta l-programmi operattivi tiegħu. Qalet li meta ġibditlu l-attenzjoni li kien skorrett, il-Prim Ministru rrealizza li mhuwiex infurmat dwar dak li għaddej għadda l-kelma lis-Segretarju Parlamentari Ian Borg. Mistoqsija dwar l-użu ta’ fondi Ewropej għar-restawr ta’ Villa Francia, Dr Portelli qalet li l-Partit Nazzjonalista mhux jgħid li l-fondi m’għandhomx jintużaw għall-patrimonju nazzjonali iżda hemm prioritajiet oħra. Il-gvern wieġeb fi stqarrija u qal li l-Oppożizzjoni qed tagħżel li tgħix f”dinja għaliha. Semma kif il-ġimgħa l-oħra stess l-Kummissjoni Ewropeja ferħet lil Malta u varat il-‘Partnership Agreement’ għal-programm finanzjarjru 2014-2020 biex Malta tibda timplimenta skemi f’diversi oqsma b’finanzjament Ewropew. Mal-istqarrija tal-gvern ippubblika l-grafika li turi kif taħt l-amministrazzjoni preċedenti, Malta kien irnexxielha tuża biss 33 fil-mija l-fondi fil-perjodu 2007 u l-2013 u dan ġie konfermat fir-rapport ta’ Moody’s. Il-gvern żied jgħid li din iċ-ċifra kważi irduppjat għal 60 fil-mija sa Marzu tal-2013, bil-mira li jintużaw l-fondi kollha sal-aħħar tas-sena d-dieħla.